title: A Bizottság 111/2012/EU végrehajtási rendelete ( 2012. február 9. ) az olívaolaj magántárolási támogatására vonatkozó pályázati eljárás megnyitásáról

text:
               10.2.2012

               HU

               Az Európai Unió Hivatalos Lapja

               L 37/55

         A BIZOTTSÁG 111/2012/EU VÉGREHAJTÁSI RENDELETE
   (2012. február 9.)
   az olívaolaj magántárolási támogatására vonatkozó pályázati eljárás megnyitásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 4. cikkével összefüggésben értelmezett 43. cikke a), d) és j) pontjára,
   mivel:

               (1)

               Az 1234/2007/EK rendelet 33. cikke előírja, hogy a Bizottság dönthet úgy, hogy engedélyezi az elegendő garanciát kínáló és a tagállamok által jóváhagyott szervek számára, hogy szerződést kössenek az általuk forgalmazott olívaolaj tárolására a piacnak az Európai Unió bizonyos régióiban fellépő súlyos zavarai esetén.

               (2)

               Spanyolországban és Görögországban, tehát abban a két tagállamban, amelyek együtt az Unió olívaolaj-termelésének több mint kétharmadát adják, az olívaolaj nyilvántartott piaci átlagára az egyes mezőgazdasági termékek magántárolásához nyújtható közösségi támogatás odaítélésére vonatkozó közös szabályok megállapításáról szóló, 2008. augusztus 20-i 826/2008/EK bizottsági rendelet (2) 4. cikke szerinti időtartam alatt az 1234/2007/EK rendelet 33. cikkében meghatározott szintnél alacsonyabb maradt. Ez komoly zavarokat okoz az említett tagállamok piacain. Az uniós olívaolaj-piacot nagymértékű kölcsönös függőség jellemzi, ezért fennáll a veszélye annak, hogy a spanyol és a görög piac komoly zavarai valamennyi olívaolaj-termelő tagállamra átterjednek.

               (3)

               Az 1234/2007/EK rendelet 31. cikke szerint olívaolajra magántárolási támogatás nyújtható, amelynek összegét a Bizottság előre vagy pályázati eljárás útján határozza meg.

               (4)

               A 826/2008/EK rendelet megállapította a magántárolási támogatási program végrehajtására vonatkozó közös szabályokat. E rendelet 6. cikkének értelmében pályázati eljárást az ugyanezen rendelet 9. cikkében meghatározott részletes szabályokkal és feltételekkel összhangban kell megnyitni.

               (5)

               A magántárolási támogatásra jogosult teljes maximális mennyiséget úgy indokolt – piacelemzés alapján – megállapítani, hogy az hozzájáruljon a piaci stabilizációhoz.

               (6)

               A szerződések megkötésére vonatkozó adminisztratív és ellenőrzési munka megkönnyítése érdekében meg kell határozni azt a minimális termékmennyiséget, amelynél kisebb mennyiségre nem nyitható meg pályázat.

               (7)

               Annak érdekében, hogy a piaci szereplők teljesítsék szerződéses kötelezettségeiket és az intézkedés elérje a kívánt piaci hatást, biztosítékot kell megállapítani.

               (8)

               A folyó gazdasági évi piaci helyzet alakulására és a következő gazdasági év előrejelzéseire tekintettel a Bizottságnak lehetőséget kell adni arra, hogy döntsön a folyamatban lévő szerződések időtartamának lerövidítéséről és ennek megfelelően kiigazítsa a támogatás szintjét. Ezt a lehetőséget a 826/2008/EK rendelet 21. cikkével összhangban a szerződésnek tartalmaznia kell.

               (9)

               A 826/2008/EK rendelet 12. cikkének (3) bekezdése értelmében meg kell határozni azt a határidőt, amelyen belül a tagállamoknak minden egyes érvényes pályázatról értesíteniük kell a Bizottságot.

               (10)

               A megfékezhetetlen árcsökkenések megelőzése, a rendkívüli piaci helyzetre való gyors reagálás és az intézkedés hatékony kezelésének biztosítása érdekében indokolt előírni, hogy e rendelet az Európai Unió Hivatalos Lapjában való kihirdetésének napján lépjen hatályba.

               (11)

               A mezőgazdasági piacok közös szervezésével foglalkozó irányítóbizottság az elnöke által megállapított határidőn belül nem nyilvánított véleményt,

         ELFOGADTA EZT A RENDELETET:
   1. cikk
   Tárgy
   (1)   Pályázati eljárás kerül megnyitásra az olívaolaj e rendelet mellékletében szereplő és az 1234/2007/EK rendelet XVI. mellékletének 1. pontjában meghatározott kategóriáira vonatkozó, az 1234/2007/EK rendelet 31. cikke (1) bekezdésének b) pontja szerinti magántárolási támogatás szintjének meghatározása érdekében.
   (2)   A magántárolási támogatásra jogosult teljes maximális mennyiség 100 000 tonna.
   2. cikk
   Alkalmazandó szabályok
   A 826/2008/EK rendeletet az e rendeletben foglalt eltérésekkel kell alkalmazni.
   3. cikk
   A pályázatok benyújtása
   (1)   Az első részleges pályázati felhívásra a pályázatok benyújtási időszaka 2012. február 17-én kezdődik és 2012. február 21-én brüsszeli idő szerint 11.00-kor ér véget.
   A második részleges pályázati felhívásra a pályázatok benyújtási időszaka az előző benyújtási időszak végét követő első munkanapon kezdődik és 2012. március 1-jén brüsszeli idő szerint 11.00-kor ér véget.
   (2)   A pályázatokat 150 napos tárolási időtartamra vonatkozóan kell benyújtani.
   (3)   A legkisebb megpályázható mennyiség 50 tonna.
   (4)   Amennyiben egy piaci szereplő a pályázat keretében egynél több olajkategóriára vagy különböző telephelyeken található tartályokra vonatkozó pályázaton vesz részt, ezekre minden esetben külön pályázatot kell benyújtania.
   (5)   A pályázatokat kizárólag Görögországban, Spanyolországban, Franciaországban, Olaszországban, Cipruson, Máltán, Portugáliában és Szlovéniában lehet benyújtani.
   4. cikk
   Biztosítékok
   A pályázóknak a pályázatban szereplő olívaolajra tonnánként 50 EUR értékű biztosítékot kell letétbe helyezniük.
   5. cikk
   A szerződés időtartamának lerövidítése
   A Bizottság az olívaolaj piacának alakulása és jövőbeli kilátásai alapján az 1234/2007/EK rendelet 195. cikkének (2) bekezdésében meghatározott eljárással összhangban dönthet a folyamatban lévő szerződések időtartamának lerövidítéséről és a támogatás összegének ennek megfelelő kiigazításáról. A sikeres pályázóval kötött szerződésnek tartalmaznia kell egy erre a lehetőségre való utalást.
   6. cikk
   A Bizottság értesítése a pályázatokról
   A 826/2008/EK rendelet 12. cikkével összhangban a tagállamok illetékes hatóságainak – az e rendelet 3. cikkének (1) bekezdésében említett minden egyes benyújtási időszak végétől számított 24 órán belül – valamennyi érvényes pályázatról külön értesíteniük kell a Bizottságot.
   7. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. február 9-én.

            a Bizottság részéről, az elnök nevében,

         Dacian CIOLOȘ

            a Bizottság tagja

      (1)  HL L 299., 2007.11.16., 1. o.

      (2)  HL L 223., 2008.8.21., 3. o.

      MELLÉKLET

         Az 1. cikk (1) bekezdésében említett olívaolaj-kategóriák

      Extra szűz olívaolaj
      Szűz olívaolaj


title: A Bizottság 54/2014/EU végrehajtási rendelete ( 2014. január 21. ) a 616/2007/EK rendelettel megnyitott, baromfihúsra vonatkozó vámkontingensek keretében 2014. január első hét napján benyújtott kérelmekhez kapcsolódó behozatali engedélyek kibocsátásáról és behozatali jogok odaítéléséről

text:
               22.1.2014

               HU

               Az Európai Unió Hivatalos Lapja

               L 19/3

      A BIZOTTSÁG 54/2014/EU VÉGREHAJTÁSI RENDELETE

   (2014. január 21.)
   a 616/2007/EK rendelettel megnyitott, baromfihúsra vonatkozó vámkontingensek keretében 2014. január első hét napján benyújtott kérelmekhez kapcsolódó behozatali engedélyek kibocsátásáról és behozatali jogok odaítéléséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   a mezőgazdasági termékpiacok közös szervezésének létrehozásáról, és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1),
   tekintettel az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról szóló, 2006. augusztus 31-i 1301/2006/EK bizottsági rendeletre (2) és különösen annak 7. cikke (2) bekezdésére,
   mivel:

               (1)

               A 616/2007/EK bizottsági rendelet (3) vámkontingenseket nyitott meg a Brazíliából, Thaiföldről és más harmadik országokból származó baromfihús-ágazati termékek behozatalára vonatkozóan.

               (2)

               Az 1., a 2., a 4A., a 6A., a 7. és a 8. csoport esetében a 2014. április 1-jétőljúnius 30-ig terjedő alidőszakra vonatkozóan 2014. január első hét napján benyújtott behozataliengedély-kérelmek egyes kontingensek tekintetében a rendelkezésre állónál nagyobb mennyiségre vonatkoznak. Ezért helyénvaló az igényelt mennyiségekre alkalmazandó odaítélési együttható rögzítésével meghatározni, hogy a behozatali engedélyek milyen mennyiségekre bocsáthatók ki.

               (3)

               Az 5A. csoport esetében a 2014. április 1-jétőljúnius 30-ig terjedő alidőszakra vonatkozóan 2014. január első hét napján benyújtott, behozatali jog iránti kérelmek egyes kontingensek tekintetében a rendelkezésre állónál nagyobb mennyiségre vonatkoznak. Ezért helyénvaló az igényelt mennyiségekre alkalmazandó odaítélési együttható rögzítésével meghatározni, hogy a behozatali jogok milyen mennyiségekre ítélhetők oda,

         ELFOGADTA EZT A RENDELETET:
   1. cikk
   (1)   A 616/2007/EK rendelet alapján az 1., a 2., a 4A., a 6A., a 7. és a 8. csoport vonatkozásában a 2014. április 1-jétőljúnius 30-ig terjedő alidőszakra benyújtott behozataliengedély-kérelmekben szereplő mennyiségekre az e rendelet mellékletében megállapított odaítélési együtthatókat kell alkalmazni.
   (2)   A 616/2007/EK rendelet alapján az 5A. csoport vonatkozásában a 2014. április 1-jétőljúnius 30-ig terjedő alidőszakra benyújtott, behozatali jog iránti kérelmekben szereplő mennyiségekre az e rendelet mellékletében megállapított odaítélési együtthatókat kell alkalmazni.
   2. cikk
   Ez a rendelet 2014. január 22-én lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. január 21-én.

            a Bizottság részéről, az elnök nevében,
         Jerzy PLEWA

            mezőgazdasági és vidékfejlesztési főigazgató

      (1)  HL L 347., 2013.12.20., 671. o.

      (2)  HL L 238., 2006.9.1., 13. o.

      (3)  HL L 142., 2007.6.5., 3. o.

      MELLÉKLET

                  Csoportszám

                  Tételszám

                  A 2014. április 1-jétől2014. június 30-ig tartó alidőszakra benyújtott behozataliengedély-kérelmekre alkalmazandó odaítélési együttható
                  (%)

                  1

                  09.4211

                  0,467704

                  4A

                  09.4214

                  54,332634

                  09.4251

                  9,069004

                  6A

                  09.4216

                  0,494014

                  09.4260

                  2,320193

                  Csoportszám

                  Tételszám

                  A 2014. április 1-jétől2014. június 30-ig tartó alidőszakra benyújtott, behozatali jog iránti kérelmekre alkalmazandó odaítélési együttható
                  (%)

                  5A

                  09.4215

                  0,766687

                  09.4254

                  5,027223

                  09.4255

                  6,731740


title: A Bizottság 780/2013/EU végrehajtási rendelete ( 2013. augusztus 14. ) az egyes állatoknak és a friss húsnak az Európai Unióba való behozatalára engedéllyel rendelkező harmadik országok, e harmadik országok területei vagy területeinek részei jegyzékeinek, valamint az állat-egészségügyi bizonyítványra vonatkozó követelményeknek a megállapításáról szóló 206/2010/EU bizottsági rendelet módosításáról  EGT-vonatkozású szöveg

text:
               15.8.2013

               HU

               Az Európai Unió Hivatalos Lapja

               L 219/1

         A BIZOTTSÁG 780/2013/EU VÉGREHAJTÁSI RENDELETE
   (2013. augusztus 14.)
   az egyes állatoknak és a friss húsnak az Európai Unióba való behozatalára engedéllyel rendelkező harmadik országok, e harmadik országok területei vagy területeinek részei jegyzékeinek, valamint az állat-egészségügyi bizonyítványra vonatkozó követelményeknek a megállapításáról szóló 206/2010/EU bizottsági rendelet módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes élő patás állatok Közösségbe történő behozatalára, valamint a Közösségen történő átszállítására vonatkozó állat-egészségügyi szabályok megállapításáról, a 90/426/EGK és 92/65/EGK irányelv módosításáról, valamint a 72/462/EGK irányelv hatályon kívül helyezéséről szóló, 2004. április 26-i 2004/68/EK tanácsi irányelvre (1) és különösen annak 3. cikke (1) bekezdésének első és második albekezdésére, 6. cikke (1) bekezdésének első albekezdésére, 7. cikkének e) pontjára, 8. cikkének c) pontjára, valamint 13. cikkének (1) bekezdésére,
   mivel:

               (1)

               A 206/2010/EU bizottsági rendelet (2) az Unióba történő behozatalra vonatkozó követelményeket határoz meg, többek között egyes patás állatokra vonatkozóan. Az említett rendelet nem vonatkozik az 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK irányelv (3) 2. cikke (1) bekezdésének c) pontjában meghatározott engedélyezett szervezeteknek, intézményeknek vagy központoknak szánt nem háziasított állatokra.

               (2)

               Az engedélyezett szervezetek, intézmények vagy központok részére szánt patás állatok Unióba történő behozatalára vonatkozó egyedi állat-egészségügyi követelmények hiánya gyakorlati problémákat okoz az ilyen, az említett állatokat behozni kívánó szervezetek számára, és nagymértékben akadályozza tevékenységüket.

               (3)

               Helyénvaló olyan állat-egészségügyi követelményeket meghatározni engedélyezett szervezetek, intézmények vagy központok részére szánt patás állatok Unióba történő behozatalára vonatkozóan, amelyek figyelembe veszik az említett állatok sajátos helyzetét. Az uniós jog egyszerűsítése érdekében célszerű ezeket a szabályokat a 206/2010/EU rendeletbe foglalni. Ennek megfelelően az említett rendelet hatályát módosítani kell.

               (4)

               A 206/2010/EU rendelet előírja, hogy a patás állatok szállítmányainak Unióba történő behozatala csak abban az esetben lehetséges, ha azok az említett rendelet I. mellékletének 1. részében szereplő táblázatban felsorolt harmadik országokból, e harmadik országok területéről vagy részéről érkeznek.

               (5)

               Az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelv (4) előírja, hogy a Bizottság fogadja el azoknak a harmadik országoknak vagy harmadik országok azon régióinak jegyzékét, ahonnan a meghatározott állati eredetű termékek behozatala engedélyezett.

               (6)

               A lófélék mozgására és harmadik országból történő behozatalára irányadó állat-egészségügyi feltételekről szóló, 2009. november 30-i 2009/156/EK tanácsi irányelv (5) úgy rendelkezik, hogy a lófélék Unióba történő behozatala csak az említett irányelvben leírt eljárás szerint összeállított vagy módosított jegyzékben szereplő harmadik országokból engedélyezett.

               (7)

               A baromfi és keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételekről szóló 2009. november 30-i 2009/158/EK tanácsi irányelv (6) úgy rendelkezik, hogy Unióba behozott baromfi és keltetőtojás csak a Bizottság által az említett irányelvben leírt eljárás szerint összeállított jegyzékben szereplő harmadik országokból származhat.

               (8)

               Az engedélyezett szervezetek, intézmények vagy központok részére szánt patás állatok Unióba történő behozatalának különösen az élő állatok Unióba történő behozatalára irányadó általános követelményeknek, valamint a további különleges állat-egészségügyi követelményeknek kell eleget tennie, és egyedi garanciákat kell nyújtani, melyek biztosítják, hogy az Unióba behozott állatok nem veszélyeztetik az Unió állat-egészségügyi helyzetét.

               (9)

               A 2002/99/EK, a 2009/156/EK és a 2009/158/EK irányelvekben felsorolt harmadik országok, e harmadik országok területei vagy részei jelenleg már teljesítik az élő állatok Unióba történő behozatalára irányadó, az állatok egészségének ellenőrzéséért felelős állatorvosi szolgálatok hatékony rendszerének meglétére vonatkozó általános követelményt.

               (10)

               Ugyanakkor az élő állatok Unióba történő behozatalára vonatkozó általános követelmények nem garantálják, hogy a patás állatok mentesek a betegségektől. Egyes állatok fertőző betegségeket hordozhatnak, amelyek az Unióban elterjedhetnek, és következésképp veszélyt jelentenek az Unió állat-egészségügyi helyzetére. Az engedélyezett szervezetek, intézmények vagy központok részére szánt patás állatok ezért az Unióba csak közvetlenül olyan szervezettől, intézménytől vagy központtól hozhatók be, amely megfelel bizonyos követelményeknek, és annak a harmadik országnak, illetve e harmadik ország területének vagy részének illetékes hatósága jóváhagyásával rendelkezik, amelyben található.

               (11)

               Helyénvaló, hogy a rendeltetési tagállam valamennyi lényeges információ értékelését követően az ilyen szervezeteket, intézményeket vagy központokat jegyzékbe foglalja.

               (12)

               Az Unió állat-egészségügyi helyzete védelmének érdekében alapvető fontosságú, hogy az engedélyezett szervezetek, intézmények vagy központok részére szánt, az Unióba behozott patás állatok szállítmányai zárt konténerekben közvetlenül és késedelem nélkül rendeltetési helyükre kerüljenek, és hogy az ilyen állatok Unión belüli további mozgását korlátozzák.

               (13)

               Kivételes helyzetekben – például állatjóléti vagy veszélyeztetett fajok védelmével kapcsolatos kérdések felmerülése, hirtelen természeti katasztrófák vagy politikai zavargások esetén –, amelyekben valamennyi állat-egészségügyi követelmény alkalmazása nem lehetséges, és különösen olyan helyzetekben, amelyek a származási szervezetek, intézmények vagy központok engedélyezésével kapcsolatosak, a tagállamok számára lehetővé kell tenni, hogy az engedélyezett szervezetek, intézmények vagy központok részére szánt bizonyos patás állatokat meghatározott feltételek mellett a területükre behozhassanak. Az állat-egészségügyi kockázatok csökkentése érdekében azonban a behozatalt még az ilyen esetekben is engedélyhez kell kötni.

               (14)

               Az 206/2010/EU rendeletet ezért ennek megfelelően módosítani kell.

               (15)

               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

         ELFOGADTA EZT A RENDELETET:
   1. cikk
   A 206/2010/EU rendelet a következőképpen módosul:

               1.

               Az 1. cikk (3) bekezdését el kell hagyni.

               2.

               A szöveg a következő 3a. cikkel egészül ki:
               „3a cikk
               Az engedélyezett szervezetek, intézmények vagy központok részére szánt patás állatok behozatalának feltételei
               (1)   A 3. cikktől eltérve a tagállamok illetékes hatóságai engedélyezhetik a IV. melléklet 1. részének 1., 2., és 3. táblázatában felsorolt fajokhoz tartozó patás állatok szállítmányainak területükre történő behozatalát, amennyiben ezeket a szállítmányokat engedélyezett szervezetek, intézmények vagy központok részére szánták, és a következő feltételek teljesülnek:

                           a)

                           a rendeltetési tagállam illetékes hatósága értékelést végzett minden egyes szállítmány által az Unióra jelentett esetleges állat-egészségügyi kockázatokról;

                           b)

                           az érintett szállítmányok a következőkben meghatározott jegyzékek egyikében szereplő harmadik országokból, e harmadik országok területéről vagy részéről származnak:

                                       i.

                                       e rendelet I. mellékletének 1. része vagy II. mellékletének 1. része,

                                       ii.

                                       a 2004/211/EK határozat (7), a 2007/777/EK határozat (8), a 798/2008/EK rendelet (9), a 119/2009/EK rendelet (10), a 605/2010/EU rendelet (11),

                           c)

                           a patás állatok olyan, az a) pontban említett, harmadik országokban, e harmadik országok területén vagy részén található szervezettől, intézménytől vagy központtól származnak, amely a 3c. cikk szerint meghatározott jegyzékben szerepel;

                           d)

                           a patás állatokat a vonatkozó bizonyítványokban meghatározott időszakban a c) pontban említett szervezet, intézmény vagy központ telephelyén kórokozó-átvivőktől védett létesítményben karanténban tartották;

                           e)

                           a patás állatokat közvetlenül az engedélyezett szervezetbe, intézménybe vagy központba juttatják a rendeltetési tagállamban;

                           f)

                           a patás állatokat a IV. melléklet 1. részének 1., 2., és 3. táblázatában hivatkozott, és a IV. melléklet 2. részében meghatározott vonatkozó állat-egészségügyi bizonyítványminta szerint kiállított, megfelelő állat-egészségügyi bizonyítvány kíséri;

                           g)

                           a patás állatok megfelelnek az f) pontban említett állat-egészségügyi bizonyítványban megállapított követelményeknek.

                     A patás állatoknak a rendeltetési tagállam területére történő behozatalát megelőzően a rendeltetési tagállam tájékoztatja a Bizottságot és az Élelmiszerlánc- és Állategészségügyi Állandó Bizottságban részt vevő többi tagállamot az első albekezdés értelmében megadott engedélyről.
               (2)   Amennyiben kivételes körülmények az (1) bekezdés c) és d) pontjának való megfelelést lehetetlenné teszik, a rendeltetési tagállam illetékes hatósága engedélyezheti a IV. melléklet 1. részének 1., 2., és 3. táblázatában felsorolt fajokhoz tartozó patás állatoknak a tagállam területére történő behozatalát olyan egyéb gazdaságokból, amelyek nem felelnek meg az említett pontokban foglalt követelményeknek, feltéve, hogy az (1) bekezdés a), b) és e)–g) pontjában meghatározott követelmények és az alábbi kiegészítő feltételek teljesülnek:

                           a)

                           a tulajdonos, vagy tulajdonost képviselő természetes személy előzetes engedély iránti kérelmet nyújtott be, és a rendeltetési tagállam – miután kockázatértékelést végzett, amely azt jelezte, hogy az érintett patás állatoknak a tagállam területére történő behozatala nem jelent állat-egészségügyi kockázatot az Unió számára – megadta az engedélyt;

                           b)

                           a patás állatokat a harmadik országban, illetve e harmadik ország területén vagy részén hatósági felügyelet alatt karanténban tartották az ahhoz szükséges ideig, hogy teljesítsék az f) pontban említett állat-egészségügyi bizonyítványban megállapított állat-egészségügyi követelményeket:

                                       i.

                                       a harmadik országnak, e harmadik ország területének vagy részének illetékes hatósága jóváhagyásával rendelkező helyen;

                                       ii.

                                       az engedélyben előírt rendelkezéseknek megfelelően, amelyek legalább ugyanazokat a garanciákat biztosítják, mint az (1) bekezdés a), b) és e)–g) pontjában meghatározottak.

                     Abban az esetben, amikor az első albekezdés értelmében patás állatokat hoznak be az Unióba, azokat a rendeletetési hely elismert szervezeténél, intézményénél vagy központjában az Unió területére való behozatalukat követően legalább hat hónapig karanténozzák, amely időszak alatt az illetékes hatóságok alkalmazhatják a 90/425/EGK tanácsi irányelv 8. cikke (1) bekezdésének a) pontjában meghatározott követelményeket.
               A patás állatoknak az első albekezdés értelmében történő behozatalát engedélyező tagállam a patás állatok területére történő behozatalát megelőzően az engedélyezésről tájékoztatja a Bizottságot és az Élelmiszerlánc- és Állategészségügyi Állandó Bizottságban részt vevő többi tagállamot.

               3.

               A szöveg a következő 3b. cikkel egészül ki:
               „3b. cikk
               Elismert szervezet, intézmény vagy központ számára szánt patás állatoknak a rendeltetési tagállamtól eltérő tagállamok területén keresztül történő belépésére és továbbítására vonatkozó feltételek
               A 3a. cikkben említett patás állatoknak a rendeltetési tagállamtól eltérő tagállamon keresztül történő továbbítása csak abban az esetben engedélyezett, ha a tranzit-tagállam illetékes hatósága erre engedélyt ad. Ilyen engedély – tekintettel a rendeltetési tagállam által benyújtott információra – csak az említett illetékes hatóság kockázatértékelése alapján adható meg.
               A rendeltetési tagállam a továbbítást megelőzően – amennyiben az állatok bevitelét a 3a. cikkben meghatározott feltételek szerint engedélyezi – tájékoztatja a Bizottságot és az Élelmiszerlánc- és Állategészségügyi Állandó Bizottságban részt vevő többi tagállamot.”

               4.

               A rendelet a következő 3c. cikkel egészül ki:
               „3c. cikk
               A harmadik országokban, e harmadik országok területein vagy részein található engedélyezett szervezetek, intézmények vagy központok jegyzéke
               (1)   A (2) bekezdésben meghatározott feltételek megfelelőségének értékelését követően minden tagállam létrehozhatja azon szervezeteinek, intézményeinek és központjainak jegyzékét, ahonnan – a 3a. cikk (1) bekezdésének megfelelően – a patás állatoknak területére történő behozatala engedélyezhető.
               (2)   Egy harmadik országban, e harmadik ország területén vagy részén található szervezet, intézmény vagy központ csak abban az esetben vehető fel az (1) bekezdésben említett jegyzékbe, ha teljesíti az alábbi feltételeket:

                           a)

                           a szervezet, intézmény vagy központ megfelel a VI. melléklet 3. részében megállapított követelményeknek;

                           b)

                           a szervezetet, intézményt vagy központot azon harmadik országban, e harmadik ország területén vagy részén található illetékes hatóság engedélyezi, ahol az adott szervezet, intézmény vagy központ található;

                           c)

                           egy harmadik ország illetékes hatósága, e harmadik ország területe vagy része megfelelő garanciát nyújt arra, hogy a VI. melléklet 4. részében meghatározott szervezetekre, intézményekre vagy központokra vonatkozó engedélyezési feltételek teljesülnek.

                     (3)   Egy tagállam az (1) bekezdésben említett jegyzékbe felveheti azokat a harmadik országban található szervezeteket, intézményeket vagy központokat, amelyek már szerepelnek egy másik tagállam által létrehozott hasonló jegyzékben anélkül, hogy értékelné a (2) bekezdésben meghatározott feltételek teljesítését.
               (4)   A tagállamok az (1) bekezdésben említett jegyzéket naprakészen tartják, különös figyelemmel a harmadik országban, e harmadik ország területén vagy részén található illetékes hatóság által az ott található és az említett jegyzékekben szereplő szervezetek, intézmények, központok számára kiadott engedély bármely felfüggesztésére vagy visszavonására.
               (5)   A tagállamok internetes tájékoztató oldalakon hozzáférhetővé teszik az (1) bekezdésben említett jegyzéket és ezeket az interneten elérhető információs oldalakat naprakészen tartják.
               (6)   A tagállamoknak közölniük kell a Bizottsággal internetes tájékoztató oldaluk internetcímét.”

               5.

               Az 4. cikk helyébe a következő szöveg lép:
               „4. cikk
               A patás állatok egyes szállítmányainak gyűjtőállomásaira vonatkozó feltételek
               (1)   A patás állatok több gazdaságból származó élő állatokból álló szállítmányait kizárólag abban az esetben lehet az Unióba behozni, ha azokat a származás szerinti harmadik ország, e harmadik ország területének vagy részének illetékes hatósága által jóváhagyott gyűjtőállomásokon az I. melléklet 5. részében megállapított követelményekkel összhangban gyűjtötték össze.
               (2)   A 3a. cikknek és a 6. cikknek megfelelően az Unióba bevitt patás állatok szállítmányai nem származhatnak egynél több gazdaságból és gyűjtőállomásokon nem gyűjthetők össze.”

               6.

               A 8. cikkben a b) pont helyébe a következő szöveg lép:

                           „b)

                           nem rakhatók ki, vagy – légi szállítás esetén – nem rakhatók át másik légi járműre, nem szállíthatók közúton, vasúton vagy lábon olyan harmadik országon, illetve e harmadik ország területén vagy részén keresztül, amelyet az érintett állatok Unióba történő behozatala szempontjából nem engedélyeztek.”

               7.

               A 11. cikk (1) bekezdésének helyébe a következő szöveg lép:
               „(1)   Az Unió területére való behozatalukat követően a 3a. cikkben meghatározott patás állatoktól eltérő állatok szállítmányait kórokozó-átvivőktől védett szállítóeszközzel haladéktalanul a rendeltetési gazdaságba juttatják.
               A patás állatok legalább 30 napig e gazdaságban tartózkodnak, kivéve, ha közvetlenül a vágóhídra szállítják őket.”

               8.

               A rendelet a következő 13a. cikkel egészül ki:
               „13a. cikk
               A szervezetek, intézmények vagy központok számára szánt patás állatok szállítmányainak behozatalát követően alkalmazandó feltételek
               (1)   Az Unió területére történő bevitelüket követően az elismert szervezetek, intézmények vagy központok számára szánt patás állatok szállítmányait haladéktalanul az elismert szervezetekhez, intézményekhez vagy központokba szállítják olyan szállítóeszközzel, amely kórokozó-átvivőktől védett és amelyet úgy alakítottak ki, hogy a járműből vagy a konténerből a szállítás során az állatok ne jussanak ki, valamint hogy abból ürülék, vizelet, alom, takarmány, szemét vagy bármely más anyag ne folyjon vagy hulljon ki.
               (2)   Az állatokat a rendeltetési tagállam engedélyezett szervezete, intézménye vagy központja telephelyén kórokozó-átvivőktől védett létesítményekben legalább 30 napig karanténban tartják. A 30 napos karanténidőszakot követően az állatok más engedélyezett szervezethez, intézménybe vagy központba szállíthatók.
               (3)   Az engedélyezett szervezet, intézmény vagy központ részére behozott állatok csak akkor mozgathatók az engedélyezett szervezettől, intézménytől vagy központtól eltérő rendeltetési helyre, amennyiben:

                           a)

                           legalább hat hónap eltelt az Unió területére való bevitelüket követően, és

                           b)

                           a mozgatás a 92/65/EGK irányelv C. melléklete 4. pontjának megfelelően történik.

                     (4)   A (3) bekezdéstől való eltérés esetén az állatok e bekezdésben előírt hat hónapos időszak vége előtt csak abban az esetben hagyhatják el az engedélyezett szervezetet, intézményt vagy központot, ha megfelelnek az alábbi feltételeknek:

                           a)

                           az állatokat harmadik országba, e harmadik ország területére vagy részébe exportálják;

                           b)

                           Az említett kivitel céljából az a) pontnak megfelelően az állatokat olyan szállítóeszközzel szállítják, amely kórokozó-átvivőktől védett és úgy került kialakításra, hogy a járműből vagy a konténerből a szállítás során az állatok ne juthassanak ki, és hogy abból ürülék, vizelet, alom, takarmány, szemét vagy bármely más anyag ne folyjon vagy hulljon ki.”

               9.

               A rendelet a VI. melléklettel egészül ki, amelynek szövegét e rendelet melléklete tartalmazza.

         2. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. augusztus 14-én.

            a Bizottság részéről

            az elnök

         José Manuel BARROSO

      (1)  HL L 139., 2004.4.30., 321. o.

      (2)  HL L 73., 2010.3.20., 1. o.

      (3)  HL L 268., 1992.9.14., 54. o.

      (4)  HL L 18., 2003.1.23., 11. o.

      (5)  HL L 192., 2010.7.23., 1. o.

      (6)  HL L 343, 2009.12.22., 74. o.

      (7)  HL L 73., 2004.3.11., 1. o.

      (8)  HL L 312., 2007.11.30., 49. o.

      (9)  HL L 226., 2008.8.23., 1. o.

      (10)  HL L 39., 2009.2.10., 12. o.

      (11)  HL L 175., 2010.7.10., 1. o.”

      MELLÉKLET

            „VI. MELLÉKLET
            1.   RÉSZ

                           1. táblázat

                                    „RUM-A”

                                    :

                                    Állat-egészségügyi bizonyítványminta az engedélyezett szervezetekből, intézményekből vagy központokból származó vagy ezek részére szánt, az alábbiakban részletezett fajokra vonatkozóan.

                           Rend

                           Család

                           Nem/Faj

                        Párosujjú patások

                        Villásszarvú antilopfélék

                           Antilocapra ssp.

                        Szarvasmarhafélék

                           Addax ssp., Aepyceros ssp., Alcelaphus ssp., Ammodorcas ssp., Ammotragus ssp., Antidorcas ssp., Antilope ssp., Bison ssp., Bos ssp. (Bibos, Novibos, Poephagus is), Boselaphus ssp., Bubalus ssp. (anoa is), Budorcas ssp., Capra ssp., Cephalophus ssp., Connochaetes ssp., Damaliscus ssp. (Beatragus is), Dorcatragus ssp., Gazella ssp., Hemitragus ssp., Hippotragus ssp., Kobus ssp., Litocranius ssp., Madoqua ssp., Naemorhedus ssp. (Nemorhaedus és Capricornis is), Neotragus ssp., Oreamnos ssp., Oreotragus ssp., Oryx ssp., Ourebia ssp., Ovibos ssp., Ovis ssp., Patholops ssp., Pelea ssp., Procapra ssp., Pseudois ssp., Pseudoryx ssp., Raphicerus ssp., Redunca ssp., Rupicapra ssp., Saiga ssp., Sigmoceros-Alecelaphus ssp., Sylvicapra ssp., Syncerus ssp., Taurotragus ssp., Tetracerus ssp., Tragelaphus ssp. (Boocerus is).

                        Tevefélék

                           Camelus ssp., Lama ssp., Vicugna ssp.

                        Szarvasfélék

                           Alces ssp., Axis-Hyelaphus ssp., Blastocerus ssp., Capreolus ssp., Cervus-Rucervus ssp., Dama ssp., Elaphurus ssp., Hippocamelus ssp., Hydropotes ssp., Mazama ssp., Megamuntiacus ssp., Muntiacus ssp., Odocoileus ssp., Ozotoceros ssp., Pudu ssp., Rangifer ssp.

                        Zsiráffélék

                           Giraffa ssp., Okapia ssp.

                        Pézsmaszarvasfélék

                           Moschus ssp.

                        Kancsilfélék

                           Hyemoschus ssp., Tragulus-Moschiola ssp.

                           2. táblázat

                                    „SUI-A”

                                    :

                                    Állat-egészségügyi bizonyítványminta az engedélyezett szervezetekből, intézményekből vagy központokból származó vagy ezek részére szánt, az alábbiakban részletezett fajokra vonatkozóan.

                           Rend

                           Család

                           Nem/Faj

                        Párosujjú patások

                        Sertésfélék

                           Babyrousa ssp., Hylochoerus ssp., Phacochoerus ssp., Potamochoerus ssp., Sus ssp.

                        Pekarifélék

                           Catagonus ssp., Pecari-Tayassu ssp.

                        Vízilófélék

                           Hexaprotodon-Choeropsis ssp., Hippopotamus ssp.

                           3. táblázat

                                    „TRE-A”

                                    :

                                    Állat-egészségügyi bizonyítványminta az engedélyezett szervezetekből, intézményekből vagy központokból származó vagy ezek részére szánt, az alábbiakban részletezett fajokra vonatkozóan.

                           Rend

                           Család

                           Nem/Faj

                        Páratlanujjú patások

                        Tapírfélék

                           Tapirus ssp.

                        Orrszarvúfélék

                           Ceratotherium ssp., Dicerorhinus ssp., Diceros ssp., Rhinoceros ssp.

                        Ormányosok

                        Ormányosok

                           Elephas ssp., Loxodonta ssp.

                  2.   RÉSZ

            3.   RÉSZ

               A harmadik országokban található szervezetekre, intézményekre vagy központokra vonatkozó követelmények

            A harmadik országban található szervezet, intézmény vagy központ:

                        a)

                        környezetétől egyértelműen elhatárolt és elkülönített;

                        b)

                        megfelelő eszközökkel rendelkezik az állatok befogására, elzárására és elkülönítésére, valamint megfelelő karanténlétesítményekkel és engedélyezett szabványos műveleti eljárásokkal rendelkezik az ismeretlen helyekről származó állatok vonatkozásában;

                        c)

                        az alábbi követelményeket teljesítő, kórokozó-átvivőktől védett létesítménnyel rendelkezik:

                                    i.

                                    megfelelő fizikai korlátokkal rendelkezik a belépési és kilépési pontokon;

                                    ii.

                                    a kórokozó-átvivőktől való védelem érdekében a kórokozó-átvivőktől védett létesítmény nyílásai olyan hálóval vannak lezárva, amelyet rendszeresen kezelnek jóváhagyott rovarirtó szerrel, a gyártó utasításainak megfelelően;

                                    iii.

                                    a kórokozó-átvivők megfigyelésére és az ellenük való védekezésre irányuló tevékenységeket a kórokozó-átvivőktől védett létesítmény területén és körülötte végzik;

                                    iv.

                                    az intézkedések hatására csökkennek vagy megszűnnek a kórokozó-átvivő szaporodóhelyei a kórokozó-átvivőktől védett létesítmény környezetében;

                                    v.

                                    szabványműveleti előírások vannak érvényben, beleértve a kórokozó-átvivőtől védett létesítmény működtetéséhez és az állatoknak a berakodás helyére való szállításához szükséges tartalék és riasztási rendszerek leírásait;

                        d)

                        legalább tíz éves időtartamon keresztül aktualizált jegyzéket vezet a következők megadásával:

                                    i.

                                    a telephelyen jelen levő valamennyi fajhoz tartozó állatok száma és azonosítása (életkor, ivar, faj, és – adott esetben – egyedi azonosítás);

                                    ii.

                                    a telephelyre érkező vagy az azt elhagyó állatok száma és azonosítása (életkor, ivar, faj, és – adott esetben – egyedi azonosítás), a származásukra vagy rendeltetésükre, a szállítóeszközre és az állatok egészségi állapotára vonatkozó információkkal együtt;

                                    iii.

                                    az állatokon a telephelyükön végzett vérvizsgálatok vagy egyéb diagnosztikai eljárások eredményei;

                                    iv.

                                    betegség előfordulása és – adott esetben – az alkalmazott gyógykezelés;

                                    v.

                                    a telephelyen elhullott állatok post mortem vizsgálatainak eredményei, beleértve a halva született állatokat;

                                    vi.

                                    az elkülönítés vagy karantén ideje alatt tett megfigyelések;

                        e)

                        legalább három éve mentes a 92/65/EKG irányelv A. mellékletének jegyzékében szereplő, vagy e rendelet VI. mellékletének 2. részében meghatározott állat-egészségügyi bizonyítványokban említett releváns fajokra vonatkozó betegségektől, amit a d) pontnak megfelelően vezetett jegyzék, valamint az állatokon telephelyén elvégzett klinikai és laboratóriumi vizsgálatok eredményei bizonyítanak;

                        f)

                        vagy megállapodik az illetékes hatóság egy laboratóriumával a post mortem vizsgálatok elvégzéséről, vagy rendelkezik egy vagy több megfelelő telephellyel, amelyeken e vizsgálatok a feljogosított állatorvos felügyelete alatt elvégezhetők;

                        g)

                        biztosítja a betegségben elhullott vagy emiatt leölt állatok tetemeinek ártalmatlanítását;

                        h)

                        szerződéssel vagy egyéb jogi eszközzel biztosítja egy, az illetékes hatóság által feljogosított és annak ellenőrzése alatt álló állatorvos szolgálatát, aki legalább az alábbi feladatokat látja el:

                                    i.

                                    biztosítja a szervezet, intézmény vagy központ által alkalmazott megfelelő járványügyi és ellenőrzési intézkedéseket. Ezeket az intézkedéseket azon harmadik ország, e harmadik ország területének vagy részének illetékes hatósága engedélyezi, ahol a szervezet, intézmény vagy központ található, figyelembe véve a járványügyi helyzetet és legalább az alábbi elemeket kell tartalmazniuk:

                                                —

                                                éves járványfelügyeleti terv, amely magában foglalja a telephelyükön tartózkodó állatok megfelelő ellenőrzését a zoonózisok szempontjából,

                                                —

                                                a fertőző betegségekre vagy zoonózisokra gyanús állatok klinikai, laboratóriumi és post mortem vizsgálata,

                                                —

                                                a fertőző betegségekre vagy zoonózisokra gyanús állatok vakcinázása;

                                    ii.

                                    gondoskodik arról, hogy haladéktalanul értesítsék az illetékes hatóságot a gyanús elhullásokról vagy bármely más olyan tünet előfordulásáról, amely azt jelzi, hogy az állatok a 92/65/EKG irányelv A. mellékletének jegyzékében szereplő, vagy e rendelet VI. mellékletének 2. részében meghatározott állat-egészségügyi bizonyítványokban említett releváns fajokra vonatkozó egy vagy több betegséggel fertőzöttek, amennyiben az adott betegség a harmadik országban, e harmadik ország területén vagy részén bejelentési kötelezettség alá tartozik;

                                    iii.

                                    biztosítja, hogy a beérkező állatokat – az illetékes hatóság által adott utasításoknak megfelelően – szükség esetén karanténozzák;

                                    iv.

                                    biztosítja azon állat-egészségügyi követelmények teljesítését, amelyeknek az Unió területére behozni kívánt állatoknak meg kell felelniük.

                  4.   RÉSZ

               A harmadik országokban található szervek, intézmények vagy központok engedélyezésére vonatkozó feltételek

                        1.

                        Csak az a szervezet, intézmény vagy központ kaphat engedélyt, amely megfelel a 3. részben megállapított követelményeknek.

                        2.

                        Amennyiben kórokozó-átvivőktől való mentességet írnak elő, a létesítmény csak akkor nyilvánítható kórokozó-átvivőktől védettek ha teljesül a 3. rész c) pontjában előírt feltétel. Az engedély odaítélése érdekében az illetékes hatóság a védelmi időszak során legalább három alkalommal (az időszak kezdetén, közben és a végén) ellenőrzi a kórokozó-átvivőktől védő intézkedések eredményességét a kórokozó-átvivőktől védett létesítményben elhelyezett kórokozó-átvivő csapda segítségével.

                        3.

                        Minden engedélyezett szervezethez, intézményhez vagy központhoz jóváhagyási számot kell rendelni.

                        4.

                        Az engedély addig érvényes, amíg az alábbi feltételek továbbra is fennállnak:
                        a telephely hatósági állatorvos ellenőrzése alatt áll, akinek legalább az alábbi feladatokat kell ellátnia:

                                    i.

                                    legalább évente egyszer ellenőrzi a szervezet, intézmény vagy központ telephelyeit;

                                    ii.

                                    ellenőrzi a 3. rész h) pontjában említett állatorvos tevékenységét és h) pontja i. alpontjának első francia bekezdésében említett éves járványfelügyeleti terv végrehajtását;

                                    iii.

                                    biztosítja a 3. és a 4. részben meghatározott rendelkezések teljesülését;

                                    (iv)

                                    ellenőrzi, hogy:

                                                —

                                                teljesülnek-e azon állat-egészségügyi követelmények, amelyeknek az Unió területére behozni kívánt állatoknak meg kell felelniük;

                                                —

                                                az állatok klinikai, post mortem és laboratóriumi vizsgálatainak eredményei nem mutatták-e ki a 92/65/EKG irányelv A. mellékletének jegyzékében szereplő, vagy e rendelet VI. mellékletének 2. részében meghatározott állat-egészségügyi bizonyítványokban említett releváns fajokra vonatkozó betegségek előfordulását.

                        5.

                        Az engedélyt vissza kell vonni abban az esetben, ha az illetékes hatóság megállapítja, hogy a 3. rész feltételei már nem teljesülnek.

                        6.

                        Amennyiben a 92/65/EKG irányelv A. mellékletének jegyzékében szereplő, vagy e rendelet VI. mellékletének 2. részében meghatározott állat-egészségügyi bizonyítványokban említett releváns fajokra vonatkozó betegség gyanúját jelentették, az illetékes hatóságnak fel kell függesztenie a szervezet, intézmény vagy központ engedélyét mindaddig, amíg a gyanút hivatalosan ki nem zárják. Az érintett betegségtől és a betegség terjesztésének kockázatától függően a felfüggesztés vonatkozhat a szervezet, intézmény vagy központ egészére vagy csak az érintett betegségre fogékony állatok bizonyos kategóriáira. Az illetékes hatóságnak biztosítania kell, hogy meghozzák a szükséges intézkedéseket a gyanú igazolása vagy kizárása érdekében, és megtegyék a betegség terjedését megakadályozó intézkedéseket.

                        7.

                        Amennyiben a 6. pontban feltételezett betegség igazolódik, a szervezet, intézmény vagy központ engedélyét vissza kell vonni.

                        8.

                        Amennyiben a szervezet, intézmény vagy központ engedélyét visszavonták, annak visszaállítása csak az alábbi feltételek teljesülése mellett lehetséges:

                                    a)

                                    az érintett szervezet, intézmény vagy központ telephelyein felszámolták a betegséget és a fertőzés forrását;

                                    b)

                                    az érintett szervezet, intézmény vagy központ telephelyeit megfelelően kitakarították és fertőtlenítették;

                                    c)

                                    a szervezet, intézmény vagy központ megfelel a 3. rész a)–d) és f)–h) pontjaiban megállapított követelményeknek.

                        9.

                        A szervezetet, intézményt vagy központot jóváhagyó illetékes hatóságnak az engedély felfüggesztéséről, visszavonásáról vagy visszaállításáról értesítenie kell azt a tagállamot, amely a szervezetet, intézményt vagy központot felvette az engedélyezett szervezetek, intézmények és központok jegyzékébe.”


title: A Bizottság 463/2014/EU végrehajtási rendelete ( 2014. május 5. ) a tagállamok és a Bizottság közötti elektronikus adatcsererendszerre alkalmazandó feltételeknek a leginkább rászoruló személyeket támogató európai segítségnyújtási alapról szóló 223/2014/EU európai parlamenti és tanácsi rendelet alapján történő meghatározásáról

text:
               7.5.2014

               HU

               Az Európai Unió Hivatalos Lapja

               L 134/32

         A BIZOTTSÁG 463/2014/EU VÉGREHAJTÁSI RENDELETE
   (2014. május 5.)
   a tagállamok és a Bizottság közötti elektronikus adatcsererendszerre alkalmazandó feltételeknek a leginkább rászoruló személyeket támogató európai segítségnyújtási alapról szóló 223/2014/EU európai parlamenti és tanácsi rendelet alapján történő meghatározásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a leginkább rászoruló személyeket támogató európai segítségnyújtási alapról szóló, 2014. március 11-i 223/2014/EU európai parlamenti és tanácsi rendeletre (1) és különösen annak 30. cikke (4) bekezdésére,
   mivel:

               (1)

               A 223/2014/EU rendelet 30. cikkének (4) bekezdése szerint a tagállam és a Bizottság között minden hivatalos információcsere elektronikus adatcsererendszeren keresztül történik. Meg kell tehát határozni, hogy az elektronikus adatcsererendszernek milyen feltételeknek kell megfelelnie.

               (2)

               Az operatív programok végrehajtására vonatkozó információk jobb minőségének, a rendszer optimálisabb kihasználásának és az egyszerűsítésnek a garantálása érdekében meg kell határozni a kicserélendő információk formájának és alkalmazási körének alapvető követelményeit.

               (3)

               Meg kell határozni az alapelveket, valamint a rendszer működésére alkalmazandó szabályokat annak megállapítása tekintetében, hogy melyik fél felelős a dokumentumok feltöltéséért és azok bármilyen frissítéséért.

               (4)

               A tagállamok és a Bizottság adminisztratív terhei csökkentésének a hatékony és eredményes elektronikus információcsere biztosítása mellett való garantálása érdekében meg kell határozni a rendszer technikai jellemzőit.

               (5)

               A tagállamoknak és a Bizottságnak lehetőséget kell továbbá adni arra, hogy az adatokat két különböző módon kódolják és továbbítsák; ezeket a módokat meg kell határozni. Szükség van továbbá az elektronikus adatcsererendszer működését gátló vis maior esetekre vonatkozó szabályok megállapítására annak érdekében, hogy mind a tagállamok, mind pedig a Bizottság alternatív módon folytatni tudják az adatcserét.

               (6)

               A tagállamoknak és a Bizottságnak biztosítaniuk kell az elektronikus adatcsererendszeren történő adattovábbítás biztonságos megvalósítását, lehetővé téve az információ rendelkezésre állását, sértetlenségét, eredetiségét, bizalmas kezelését és letagadhatatlanságát. Ezért meg kell állapítani a biztonságra vonatkozó szabályokat.

               (7)

               Ez a rendelet tiszteletben tartja az alapvető jogokat és betartja az Európai Unió Alapjogi Chartája által megállapított alapelveket, különösképpen a személyes adatok védelméhez való jogot. E rendeletet tehát ezen jogokkal és alapelvekkel összhangban kell alkalmazni. A tagállamok által feldolgozott adatok tekintetében a 95/46/EK európai parlamenti és tanácsi irányelv (2) alkalmazandó. Az uniós intézmények és szervek által feldolgozott személyes adatok, valamint az ilyen adatok szabad áramlása tekintetében a 45/2001/EK európai parlamenti és tanácsi rendelet (3) alkalmazandó.

               (8)

               Az ebben a rendeletben foglalt intézkedések azonnali alkalmazása érdekében ennek a rendeletnek az Európai Unió Hivatalos Lapjában való kihirdetését követő napon kell hatályba lépnie.

               (9)

               Az e rendeletben előírt intézkedések összhangban vannak a leginkább rászoruló személyeket támogató európai segítségnyújtási alappal foglalkozó bizottság véleményével,

         ELFOGADTA EZT A RENDELETET:
   I. FEJEZET

      A 223/2014/EU RENDELETET VÉGREHAJTÓ RENDELKEZÉSEK A LEGINKÁBB RÁSZORULÓ SZEMÉLYEKET TÁMOGATÓ EURÓPAI SEGÍTSÉGNYÚJTÁSI ALAP VONATKOZÁSÁBAN

         ELEKTRONIKUS ADATCSERERENDSZER

   (A 223/2014/EU rendelet 30. cikke (4) bekezdésének megfelelő felhatalmazás)
   1. cikk
   Az elektronikus adatcsererendszer létrehozása
   A Bizottság létrehozza az elektronikus adatcsererendszert, amely a tagállamok és a Bizottság közötti valamennyi hivatalos információcserét szolgálja.
   2. cikk
   Az elektronikus adatcsererendszer tartalma
   Az elektronikus adatcsererendszer (a továbbiakban: SFC2014) tartalmazza legalább a 223/2014/EU rendeletnek megfelelően létrehozott mintákban, formátumokban és sablonokban meghatározott információkat. Az SFC2014-be beágyazott elektronikus formanyomtatványokban foglalt információk (a továbbiakban: strukturált adatok) nem helyettesíthetők nem strukturált adatokkal, ideértve hiperlinkek vagy más olyan nem strukturált adattípusok alkalmazását, mint például csatolt dokumentumok és képek. Amikor egy tagállam ugyanazt az információt strukturált adatok és nem strukturált adatok formájában egyaránt továbbítja, ellentmondások esetén a strukturált adatok alkalmazandók.
   3. cikk
   Az SFC2014 működése
   (1)   A Bizottság, a tagállamok által a 966/2012/EU, Euratom európai parlamenti és tanácsi rendelet (4) 59. cikkének (3) bekezdése és a 223/2014/EU rendelet 31. cikke alapján kijelölt hatóságok, valamint az ezen hatóságok feladataival megbízott szervek viszik be az SFC2014-be és frissítik azokat az adatokat, amelyek továbbításáért felelősek.
   (2)   A Bizottsághoz továbbított minden információ benyújtását és ellenőrzését nem ugyanaz a személy hajtja végre, mint aki az adattovábbításkor az adatot bevitte. Az SFC2014-nek vagy az ahhoz automatikusan hozzákapcsolt tagállami irányítási és ellenőrzési információs rendszereknek támogatniuk kell a feladatok ilyen elválasztását.
   (3)   A tagállamoknak nemzeti szinten ki kell nevezniük az SFC2014-hez való hozzáférési jogok kezeléséért felelős személyt (vagy személyeket), akinek (akiknek) a következő feladatokat kell ellátnia (ellátniuk):

               a)

               a hozzáférést kérő felhasználók azonosítása, biztosítva, hogy ezek a felhasználók a szervezet alkalmazásában állnak;

               b)

               a felhasználók kötelezettségeikről való tájékoztatása a rendszer biztonságának megőrzése érdekében;

               c)

               annak ellenőrzése, hogy a felhasználók feladatkörük és szervezeti beosztásuk alapján jogosultak-e az általuk igényelt jogosultsági szintre;

               d)

               a hozzáférési jogok megszüntetésének kérelmezése, ha azok már nem szükségesek vagy nem indokoltak;

               e)

               azon gyanús esetek haladéktalan jelentése, amelyek hátrányosan befolyásolhatják a rendszer biztonságát;

               f)

               az esetleges változások jelentése révén a pontos felhasználói azonosító adatok folyamatos biztosítása;

               g)

               az adatvédelemmel és az üzleti titokkal kapcsolatosan szükséges óvintézkedések megtétele az uniós és nemzeti szabályoknak megfelelően;

               h)

               a Bizottság tájékoztatása minden olyan változásról, amely hatással van a tagállami hatóságok vagy az SFC2014 felhasználóinak azon képességére, hogy az (1) bekezdésben foglalt feladataikat ellássák, illetve az a)–g) pontokban említett feladatok ellátásával kapcsolatos személyes kapacitásukra.

         (4)   Az adatcseréket és ügyleteket az 1999/93/EK európai parlamenti és tanácsi irányelvben (5) meghatározottaknak megfelelően kötelező elektronikus aláírással kell ellátni. A tagállamok és a Bizottság a jogi eljárásokban bizonyító erejűként joghatályosnak és elfogadottnak ismerik el az SCF2014-ben alkalmazott elektronikus aláírást.
   Az SFC2014 révén feldolgozott információk tekintetében a 2002/58/EK európai parlamenti és tanácsi irányelvnek (6), a 2009/136/EK európai parlamenti és tanácsi irányelvnek (7), az 1995/46/EK irányelvnek és a 45/2001/EK rendeletnek megfelelően tiszteletben kell tartani a magánéletnek, az egyének személyes adatainak és a jogi személyek üzleti titkainak védelmét.
   4. cikk
   Az SFC2014 jellemzői
   A hatékony és eredményes elektronikus információcsere biztosítása érdekében az SFC2014 a következő jellemzőkkel rendelkezik:

               a)

               interaktív formanyomtatványok vagy a rendszer által a korábban rögzített adatok alapján automatikusan előkészített formanyomtatványok;

               b)

               automatikus számítás abban az esetben, amikor az csökkenti a felhasználók kódolási tevékenységét;

               c)

               automatikus beágyazott ellenőrzések a továbbított adatok belső konzisztenciájára, valamint ezen adatoknak az alkalmazandó szabályokkal való összhangjára vonatkozóan;

               d)

               az SFC2014 felhasználóit figyelmeztető, a rendszer által generált jelzések arra vonatkozóan, hogy bizonyos műveletek elvégezhetőek-e vagy sem;

               e)

               a rendszerbe bevitt információ kezelésének online nyomon követése;

               f)

               a múltbeli adatok rendelkezésre állása egy operatív programra vonatkozóan bevitt valamennyi információ tekintetében.

         5. cikk
   Adattovábbítás az SFC2014-en keresztül
   (1)   Az SFC2014-hez a tagállamok és a Bizottság vagy közvetlenül egy interaktív felhasználói felületen (azaz webalkalmazáson), vagy egy előzetesen meghatározott protokollt alkalmazó műszaki interfészen (azaz webszolgáltatáson) keresztül férnek hozzá, amely lehetővé teszi a tagállami információs rendszerek és az SFC2014 közötti automatikus szinkronizálást és adattovábbítást.
   (2)   A tagállam felől a Bizottság részére, valamint fordított irányban zajló elektronikus adattovábbítás időpontját kell az érintett dokumentum benyújtási időpontjának tekinteni.
   (3)   Vis maior, az SFC2014 üzemzavara vagy az SFC2014-gyel való összeköttetés olyan hiánya esetén, amelynek időtartama az információk benyújtásának előírt határidejét megelőző egy hétben vagy a december 23. és 31. közötti időszakban meghaladja az egy munkanapot, illetve bármely más időszakban az öt munkanapot, a tagállam és a Bizottság között zajló információcsere az e rendelet 2. cikkének (1) bekezdésében említett minták, formátumok és sablonok révén nyomtatott formában is történhet.
   Az elektronikus adatcsererendszer üzemzavarának megszűnésekor, a rendszerrel való összeköttetés visszaállításakor vagy a vis maiort kiváltó ok megszűnésekor az érintett félnek a nyomtatott formában elküldött információkat haladéktalanul be kell vinnie az SFC2014-be.
   (4)   A (3) bekezdésben említett esetekben a postai bélyegző dátumát kell az érintett dokumentum benyújtási időpontjának tekinteni.
   6. cikk
   Az SFC2014-n keresztül továbbított adatok biztonsága
   (1)   A Bizottság az SFC2014 részére információtechnológiai biztonságpolitikát alakít ki (a továbbiakban: SFC IT biztonságpolitika), amely a vonatkozó uniós szabályoknak, különösképpen az Európai Bizottság informatikai rendszereinek biztonságára vonatkozó szabályokról szóló C(2006) 3602 bizottsági határozatnak (8) és végrehajtási szabályainak megfelelően az SFC2014-et használó alkalmazottakra vonatkozik. A Bizottság kijelöli az SFC2014-re alkalmazandó biztonságpolitika meghatározásáért, fenntartásáért és megfelelő alkalmazásának biztosításáért felelős személyt vagy személyeket.
   (2)   A tagállamoknak és a Bizottságon kívüli európai intézményeknek, amelyek hozzáférési jogot kaptak az SFC2014-hez, meg kell felelniük az SFC2014 portálon közzétett információtechnológiai biztonságpolitikai feltételeknek és az SFC2014 keretében a Bizottság által az adattovábbítás biztonsága érdekében végrehajtott intézkedéseknek, különösen az e rendelet 5. cikkének (1) bekezdésében említett műszaki interfész alkalmazására vonatkozóan.
   (3)   A tagállamok és a Bizottság végrehajtják az általuk tárolt és az SFC2014 révén továbbított adatok védelme érdekében elfogadott biztonsági intézkedéseket, és biztosítják azok hatékonyságát.
   (4)   A tagállamok nemzeti, regionális vagy helyi szintű információtechnológiai biztonságpolitikát fogadnak el, amely kiterjed az SFC2014-hez való hozzáférésre és az e rendszerbe való automatikus adatbevitelre, biztosítva a minimális biztonsági követelményeket. E nemzeti, regionális vagy helyi információtechnológiai biztonságpolitika hivatkozhat más biztonsági dokumentumokra. Az egyes tagállamok biztosítják, hogy ezen információtechnológiai biztonságpolitikák az SFC2014-et használó valamennyi hatóságra alkalmazandók.
   (5)   E nemzeti, regionális vagy helyi információtechnológiai biztonságpolitika a következőket tartalmazza:

               a)

               közvetlen felhasználás esetén az e rendelet 3. cikkének (3) bekezdésében említett hozzáférési jogok kezeléséért felelős személy vagy személyek által végzett munka információtechnológiai biztonsági vonatkozásai;

               b)

               az SFC2014-hez az e rendelet 5. cikkének (1) bekezdésében említett műszaki interfészen keresztül kapcsolódó nemzeti, regionális vagy helyi számítógépes rendszerek esetében a rájuk vonatkozó azon biztonsági intézkedések, amelyek lehetővé teszik az SFC2014 biztonsági követelményeivel való összehangolást.

         Az első albekezdés b) pontjának alkalmazásában az alábbi szempontokat kell lefedni, szükség szerint:

               a)

               fizikai biztonság;

               b)

               az adathordozók és a hozzáférés ellenőrzése;

               c)

               az adattárolás ellenőrzése;

               d)

               hozzáférési jogosultság ellenőrzése és jelszóellenőrzés;

               e)

               nyomon követés;

               f)

               összekapcsolás az SFC2014-gyel;

               g)

               hírközlési infrastruktúra;

               h)

               emberierőforrás-menedzsment a munkaerő alkalmazása előtt, alatt és után;

               i)

               a biztonsági események kezelése.

         (6)   E nemzeti, regionális vagy helyi információtechnológiai biztonságpolitikát kockázatelemzésre kell alapozni, és a biztonságpolitika által meghatározott intézkedéseknek az azonosított kockázatokkal arányosaknak kell lenniük.
   (7)   A nemzeti, regionális vagy helyi információtechnológiai biztonságpolitikát meghatározó dokumentumokat kérésre a Bizottság rendelkezésére kell bocsátani.
   (8)   A tagállamoknak nemzeti szinten ki kell jelölniük a nemzeti, regionális vagy helyi információtechnológiai biztonságpolitika fenntartásáért és alkalmazásának biztosításáért felelős személyt vagy személyeket. E személy vagy személyek tartanak kapcsolatot a Bizottság által kinevezett és e rendelet 6. cikkének (1) bekezdésében említett személlyel vagy személyekkel.
   (9)   A technológiai változások, új veszélyek azonosítása vagy más vonatkozó fejlemények alapján mind az SFC információtechnológiai biztonságpolitikát, mind pedig a vonatkozó nemzeti, regionális vagy helyi információtechnológiai biztonságpolitikát frissíteni kell. Az említett biztonságpolitikákat minden esetben évente felül kell vizsgálni annak biztosítása érdekében, hogy azok továbbra is megfelelő megoldást adjanak.
   II. FEJEZET

      ZÁRÓ RENDELKEZÉS

   7. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. május 5-én.

            a Bizottság részéről

            az elnök

         José Manuel BARROSO

      (1)  Az Európai Parlament és a Tanács 2014. március 11-i 223/2014/EU rendelete a leginkább rászoruló személyeket támogató európai segítségnyújtási alapról (HL L 72., 2014.3.12., 1. o.).

      (2)  Az Európai Parlament és a Tanács 1995. október 24-i 95/46/EK irányelve a személyes adatok feldolgozása vonatkozásában az egyének védelméről és az ilyen adatok szabad áramlásáról (HL L 281., 1995.11.23., 31. o.).

      (3)  Az Európai Parlament és a Tanács 2000. december 18-i 45/2001/EK rendelete a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).

      (4)  Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

      (5)  Az Európai Parlament és a Tanács 1999. december 13-i 1999/93/EK irányelve az elektronikus aláírásra vonatkozó közösségi keretfeltételekről (HL L 13., 2000.1.19., 12. o.).

      (6)  Az Európai Parlament és a Tanács 2002. július 12-i 2002/58/EK irányelve az elektronikus hírközlési ágazatban a személyes adatok kezeléséről, feldolgozásáról és a magánélet védelméről (Elektronikus hírközlési adatvédelmi irányelv), HL L 201., 2002.7.31., 37. o.

      (7)  Az Európai Parlament és a Tanács 2009. november 25-i 2009/136/EK irányelve az egyetemes szolgáltatásról, valamint az elektronikus hírközlő hálózatokhoz és elektronikus hírközlési szolgáltatásokhoz kapcsolódó felhasználói jogokról szóló 2002/22/EK irányelv, az elektronikus hírközlési ágazatban a személyes adatok kezeléséről, feldolgozásáról és a magánélet védelméről szóló 2002/58/EK irányelv és a fogyasztóvédelmi jogszabályok alkalmazásáért felelős nemzeti hatóságok közötti együttműködésről szóló 2006/2004/EK rendelet módosításáról (HL L 337., 2009.12.18., 11. o.).

      (8)  Az Európai Bizottság 2006. augusztus 16-i C(2006) 3602 határozata az Európai Bizottság informatikai rendszereinek biztonságára vonatkozó szabályokról.


title: A Bizottság 490/2014/EU végrehajtási rendelete ( 2014. május 12. ) az egyes gyümölcs- és zöldségfélék behozatali árának meghatározására szolgáló behozatali átalányértékek megállapításáról

text:
               13.5.2014

               HU

               Az Európai Unió Hivatalos Lapja

               L 138/84

         A BIZOTTSÁG 490/2014/EU VÉGREHAJTÁSI RENDELETE
   (2014. május 12.)
   az egyes gyümölcs- és zöldségfélék behozatali árának meghatározására szolgáló behozatali átalányértékek megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1),
   tekintettel az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról szóló, 2011. június 7-i 543/2011/EU bizottsági végrehajtási rendeletre (2) és különösen annak 136. cikke (1) bekezdésére,
   mivel:

               (1)

               Az Uruguayi Forduló többoldalú kereskedelmi tárgyalásai eredményeinek megfelelően az 543/2011/EU végrehajtási rendelet a XVI. mellékletének A. részében szereplő termékek és időszakok tekintetében meghatározza azokat a szempontokat, amelyek alapján a Bizottság rögzíti a harmadik országokból történő behozatalra vonatkozó átalányértékeket.

               (2)

               Az 543/2011/EU végrehajtási rendelet 136. cikke (1) bekezdése alapján a behozatali átalányérték számítására munkanaponként, változó napi adatok figyelembevételével kerül sor. Ezért helyénvaló előírni, hogy e rendelet az Európai Unió Hivatalos Lapjában való kihirdetésének napján lépjen hatályba,

         ELFOGADTA EZT A RENDELETET:
   1. cikk
   Az 543/2011/EU végrehajtási rendelet 136. cikkében említett behozatali átalányértékeket e rendelet melléklete határozza meg.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. május 12-én.

            a Bizottság részéről,

            az elnök nevében,

         Jerzy PLEWA

            mezőgazdasági és vidékfejlesztési főigazgató

      (1)  HL L 299., 2007.11.16., 1. o.

      (2)  HL L 157., 2011.6.15., 1. o.

      MELLÉKLET
      Az egyes gyümölcs- és zöldségfélék behozatali árának meghatározására szolgáló behozatali átalányértékek

                  (EUR/100 kg)

                  KN-kód

                  Országkód (1)

                  Behozatali átalányérték

                  0702 00 00

                  MA

                  48,3

                  MK

                  88,4

                  TN

                  49,2

                  TR

                  65,0

                  ZZ

                  62,7

                  0707 00 05

                  MK

                  59,9

                  TR

                  124,2

                  ZZ

                  92,1

                  0709 93 10

                  TR

                  108,9

                  ZZ

                  108,9

                  0805 10 20

                  EG

                  44,3

                  IL

                  74,6

                  MA

                  45,2

                  TN

                  68,6

                  TR

                  51,4

                  ZZ

                  56,8

                  0805 50 10

                  TR

                  96,6

                  ZZ

                  96,6

                  0808 10 80

                  AR

                  131,2

                  BR

                  101,5

                  CL

                  101,7

                  CN

                  98,4

                  MK

                  27,7

                  NZ

                  140,1

                  US

                  191,6

                  ZA

                  101,4

                  ZZ

                  111,7

         (1)  Az országoknak az 1833/2006/EK bizottsági rendeletben (HL L 354., 2006.12.14., 19. o.) meghatározott nómenklatúrája szerint. A „ZZ” jelentése „egyéb származás”.